  Туспуктэм: Татьяна Пунгина Майя Бывальцева Ижкарысь 88 номеро школаын ыбылӥськон дыръя сӧсырмем 15 адямиез Москвае федерал клиникаосы нуозы. Со сярысь 27-тӥ куарусёнэ журналистъёслы Нырысетӥ элькун эмъюртлэн валтӥсь эмчиез Александр Шаклеин ивортӥз. « Ӵукналы эмъяськонниын 18 пациентъёс – 16 пиналъёс, кык бадӟымъёс. Дасэз пациентъёс реанимациын, соос пӧлын сизьым пиналъёс, кык арлыдоос. Тазалыксы секыт лыдъяське. <…> Мукетъёсызлэн шоро-куспо секыт » Александр Шаклеин, Нырысетӥ элькун эмъюртлэн валтӥсь эмчиез 27-тӥ куарусёнэ ӵукна Удмуртиысь эмчиос Москваысь ужъюлтошъёсынызы ӵош консилиум ортчытӥзы но Москвае 15 адямиез нуыны пукылъян кутӥзы. « Одӥг пинал Нылпиослы клиникая элькун эмъюртысь но 14 адями Нырысетӥ элькун эмъюртысь. 14 адями пӧлысь кыкез арлыдоос но 12 пиналъёс » Александр Шаклеин, Нырысетӥ элькун эмъюртлэн валтӥсь эмчиез Ивортодэтъя «Удмуртия» агенстволэн корреспондентэз ивортэмъя, 11 час 46 минутэ шугадӟон шедемъёсты ӝог эмъюрттӥсь машинаосы потто вал. Соосты ӵыжы-выжыосыныз ӵош аэропортэ нуозы. Тодэ вайытом, Ижкарысь 88 номеро шкоалын ыбылӥськон сярысь ивортон 26-тӥ куартолэзе ӵукна вуиз. Йыртэмась ассэ быдтӥз, со тодмамын. Шимучыр сэрен 17 адями быриз, со пӧлын 11 пиналъёс. Ӝытазе эмъяськонниосын 23 сӧсырмемъёс вал. Учыръя уголовной ужез Россиысь Следствоиосъя комитетлэн валтӥсь управленияз сётӥзы. Удмуртиысь школаосын кышкыттэмлыкъя ужрадъёсты кужмоятӥзы. Шугадӟонэ шедемъёслы психологи юрттэт 8-800-100-24-47 но 8-800-100-09-06 номеръёсъя сёто. 86 номеро лицейын (Холмогоров нимо ульча, 34) психологи юрттэт сётонъя центр ужа. Озьы ик Россиысь МЧС-лэн элькунъя упралвениез озьы ик ӟырдыт телефон линия усьтӥз. 8 (3412) 51-45-50 номеръя уен-нуналэн жингыртыны но психологи юрттэт но ивортодэт басьтыны луоз.  26-29 куартолэзе Удмуртиын куректон нуналъёс ялэмын.  Тегъёс: Шимучыръёс Москва Ижкар пиналъёс  